Ole Jacobsen

Ole Jacobsen (født 13. juli 1833 i Kvívík, død 22. januar 1920 samme sted) var en færøysk odelsbonde, handelsmann, klokker og konservativ politiker (Sb.). Han var medlem av det færøyske Lagtinget fra 1881 til 1903.

Han var sønn av husmann Jacob Joensen og hustru Hanne Malene Danielsdatter i Kvívík. Han giftet seg med Ellen Sofie Olesdatter, og de fikk tre barn. Ved siden av et lite gårdsbruk drev Jacobsen handel, og «kunne regne godt, etter gammeldags metode», bemerket sogneprest Kristian Jensen Grøn i sin dagbok. Jacobsen var klokker i Kvívíkar kirkja i 51 år og fikk tilnavnet «Óla dekn». Han pleide vennskap med flere av prestene, men «ville være konge og råde i byen, især over presten», mente Grøn.

Jacobsen var innvalgt på Lagtinget fra Norðurstreymoy fra 1881 til 1903. Han var en konservativ høyremann, men det fantes ikke partigrupper på Lagtinget så lenge han satt der. Ved de første partidannelsene på Lagtinget i 1906, tok Jacobsen stilling som sambandsmann. I en nekrolog i høyreorganet Dimmalætting het det at Jacobsen «var klok, av en kraftig, helstøpt og rettsindig karakter og meget sparsommelig med de offentlige midler som var betrodd tinget».

Han ble i 1901 tildelt Dannebrogordenens hederstegn.

Referanser 

Færøyske lagtingsmedlemmer
Færøyske bønder
Færøyske kjøpmenn
Dannebrogordenen
Personer fra Kvívík
Fødsler i 1833
Dødsfall i 1920
Portal:Færøyene/artikler